FI Euroopan unionin virallinen lehti C 30/10

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 30/06

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”FRÄNKISCHER KARPFEN”/”FRANKENKARPFEN”/”KARPFEN AUS FRANKEN”

EY-N:o: DE-PGI-0005-0688-19.03.2008

SMM ( X ) SAN ( )

1. Nimi:

”Fränkischer Karpfen”/”Frankenkarpfen”/”Karpfen aus Franken”

2. Jäsenvaltio tai kolmas maa:

Saksa

3. Maataloustuotteen tai elintarvikkeen kuvaus:

3.1 Tuotelaji:

Luokka 1.7 – Tuoreet kalat, nilviäiset ja äyriäiset sekä niistä valmistetut tuotteet

3.2 Kuvaus 1 kohdassa nimetystä tuotteesta:

Der ”Fränkische Karpfen”/”Frankenkarpfen”/”Karpfen aus Franken” (jäljempänä ’Frankenkarpfen’) on peilikarppi (Cyprinus carpio), joka pidetään kaupan elävänä tai teurastettuna ruokakalana.

”Frankenkarpfen”-karpin selkä on tummanvihreä, harmaa tai siniharmaa, kylkien väri vaihtelee kellanvihreästä kullankeltaiseen, ja vatsa on kellertävän valkoinen. Selkä- ja pyrstöevät ovat harmaat, pyrstö- ja peräevissä on punertavaa sävyä, ja rinta- ja vatsaevät ovat kellertävät tai punertavat.

Kolmivuotiaan ruokakarpin elopaino on 1–1,7 kg. ”Frankenkarpfen” on peilikarppi, joka erottuu muista valkoisen, kiinteän ja maukkaan lihansa sekä alhaisen rasvapitoisuutensa (käytännössä enintään 10 %) ansiosta. Rasvapitoisuutta säännöstellään rajoittamalla nuorten kalojen (K2) määrä enintään 800 yksilöön hehtaaria kohti.

3.3 Raaka-aineet:

—

3.4 Rehu (ainoastaan eläinperäiset tuotteet):

Ruokinnassa käytetään pääasiassa luonnonravintoa (pohjaeliöstöä, eläinplanktonia jne.), jonka lisäksi ruokakaloiksi jalostettaville kaloille (K2–K3) annetaan palkokasveja ja viljaa (maissia lukuun ottamatta). Myös Baijerin kulttuurimaisemaohjelmassa hyväksytyt rehuseokset sallitaan, mutta niiden on koostuttava yksinomaan maataloustuotteista, jotka eivät sisällä eläinperäisiä ainesosia. Rehuseoksen raakavalkuaispitoisuus saa olla enintään 16 % ja kokonaisfosforipitoisuus 0,6 %. Viherjauhon osuuden on oltava vähintään 10 %.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Koska karppi kasvaa lämpiminä kesäkuukausina, sen ikä lasketaan kesissä. Ruokakarpin kasvatus Frankenin alueella tapahtuu yleensä kolmikesäisen kierron mukaan. Ensimmäisenä vuonna mädistä kasvatetaan ns. K1-vaiheen poikaset. Talvehtimisen jälkeen ne kasvavat K2-vaiheeseen, talvehtivat jälleen ja saavuttavat halutun painon kolmantena kesänä (K3).

”Frankenkarpfen” on kasvatettava nuoresta kalasta (K2) ruokakalakokoiseksi (väh. K3) vähintään yhden kasvatusjakson ajan kolmannen tuotantovuoden huhtikuusta alkaen yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

—

3.7 Merkintöjä koskevat erityiset säännöt:

—

4. Maantieteellisen alueen tarkka rajaus:

Maantieteellinen alue käsittää kaikki Unter-, Mittel- ja Oberfrankenin karppilammikot.

5. Yhteys maantieteelliseen alueeseen:

5.1 Maantieteellisen alueen erityisyys:

”Frankenkarpfen”-karppia kasvatetaan tuotantoalueella jo noin yhdeksän vuosisadan ajan. Tuotantohistoria liittyy läheisesti alueen luostareihin.

Frankenin kalalammikot ulottuvat leveydeltään vaihtelevana vyöhykkeenä läpi Rednitzin geologisen altaan ja Altmühl-, Aisch- ja Wörnitzjokien yläjuoksujen laaksojen. Ne sijaitsevat pääasiassa triaskauden myöhäisepokkiaikaisten hiekkakivikerrostumien (Bunter Keuper, Sandsteinkeuper) alueella ja erityisesti varhaisepokkiaikaisen kevyen hiekkaisen maan (Burgsandstein) alueella. Bunter Keuper -muodostumille ominaiset keskenään vuorottelevat hiekkakivikerrostumat ja vettä pidättävät savikerrostumat ovat osoittautuneet erittäin suotuisaksi ympäristöksi lammikoiden rakentamiselle.

Lammikot sijaitsevat kaikkialla Frankenissa lähes yksinomaan geologisten Keuper-muodostumien alueella. Kuten edellä on mainittu, niiden vettä läpäisemätön maaperä päästää läpi vain hyvin vähän tihkuvettä, minkä vuoksi jo vähäinenkin tulovirtaus tai tavanomainen sade riittää pitämään vedenpinnan tason vakaana koko kesän ajan.

Verrattuna muihin Saksan osiin Franken on hyvin vähäsateista aluetta. Vuoden keskimääräinen sademäärä on noin 600–650 mm ja keskilämpötila 7–9 °C. Toisin sanoen siellä vallitsee lauhkea, vähäsateinen mannerilmasto. Erottava tekijä Frankenin ja viereisen Oberpfalzin lammikkoviljelyn välillä on vesitalous. Lämpimämmän ilmaston ansiosta Frankenin lammikot ovat hedelmällisempiä ja tuottoisampia.

Karpin lammikkokasvatus ei näy ainoastaan Frankenin maisemassa, vaan se ilmenee myös alueen kulttuurissa. Siitä on kirjoitettu kirjoja, joissa kerrotaan kasvatukseen liittyviä anekdootteja, ja tehty lauluja, ja alueella on myös järjestetty erilaisia karppia käsitteleviä taide- ym. näyttelyitä.

”Frankenkarpfen”-karppia tarjotaan on perinteisenä ruokalajina lukuisissa alueen ravintoloissa, joista monilla on vuosisataiset perinteet, kuten itse ”Frankenkarpfen”-karpillakin. Monilla ravintoloitsijoilla, jotka tarjoavat karppia usein perheen perinteisen ohjeen mukaan valmistettuna, on myös omat säilytysaltaat, jotta kala voidaan aina tarjota tuoreena.

”Frankenkarpfen” on kaikkialla alueella erittäin arvostettu elintarvike, jolle on olemassa myös tyypillisiä paikallisia valmistustapoja (esim. paistetut karpinpuolikkaat).

5.2 Tuotteen erityisyys:

”Frankenkarpfen” erottuu valkoisen kiinteän lihansa ja tyypillisen miellyttävän makunsa ansiosta. Maussa ei tunnu lainkaan mudan makua, ja se muistuttaa hyvän tuoreen keitetyn perunan makua. Edellä kuvatun laajaperäisen kasvatusmenetelmän ansiosta ”Frankenkarpfen”-karpin rasvapitoisuus on alhainen, käytännössä enintään 10 %.

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin:

”Frankenkarpfen” tunnetaan alueella ja sen rajojen ulkopuolella, ja kuluttajat arvostavat sitä suuresti. Yksilöidyn tuotantoalueen korkealaatuisen puhtaan veden sekä niiden vaikutusten ansiosta, joita alueen maantieteellisillä ja luonnonolosuhteilla ja Frankenin erityisellä maaperällä on karpinkasvatukseen, kalan maku on luonteenomainen ja tyypillinen. Tämä on erityisesti alueen vesissä esiintyvän, pääosin luonnollisen ravinnon (kalojen ravintoeliöiden) ansiota. Maku on miellyttävä, siinä ei tunnu mudan makua, ja sen voidaan kuvailla muistuttavan hyvän tuoreen keitetyn perunan makua. Ruokinta ja alhainen kasvatustiheys (enintään 800 kaksikesäistä yksilöä hehtaaria kohti) takaavat lihan erinomaisen laadun.

Maine

”Frankenkarpfen”-karpin maine johtuu sen laadusta sekä alueen lammikkokasvatuksen suuresta merkityksestä ja vuosisataisesta perinteestä.

Myös karpin kiinteä yhteys maantieteellisen alueen kulttuuriin sekä tuotteen korkea arvostus elintarvikkeena ja erottamattomana osana Frankenin perinteistä ruokakulttuuria ovat tehneet ”Frankenkarpfen”-karpista alueellisen erityistuotteen, jonka maine tunnetaan myös tuotantoalueen ulkopuolella.

Nürnbergissä vuonna 2002 tehty kuluttajakysely osoitti, että 31 % kuluttajista asettaa etusijalle ”Frankenkarpfen”-karpin. ”Frankenkarpfen” on myös mukana perinteisiä baijerilaisia elintarvike-erikoisuuksia esittelevässä Baijerin osavaltion maa- ja metsätalousministeriön ylläpitämässä tietokannassa (http://www.food-from-bavaria.de), johon hyväksytään ainoastaan alueen väestön arvostamat tuotteet.

Eritelmän julkaisutiedot:

Markenblatt, nide 35, 31 päivänä elokuuta 2007, osa 7a-aa, s. 16130.

http://www.register.dpma.de/DPMAregister/geo/detail.pdfdownload/70

(1) EUVL L 93, 31.3.2006, s. 12.